
Ministerul Afacerilor Externe, SIE, influensării din diaspora și cam toate instituţiile 
românești care acţionează în afara țării s-au mobilizat la maxim pentru a 
îndeplini obiectivul stabilit de lohannis: victoria în procesul de selecţie a noului 
secretar general al NATO. 


O victorie de palmares, desigur, fără beneficii palpabile pentru România. 
Purtătorul de cuvânt al alianţei nordatlantice este un simplu funcţionar. Un 
angajat al unui ONG care trăiește și se dezvoltă armonios doar în vremuri de 
război. Atunci când armele tac, iar câmpul de luptă este pustiu, Alianţa moare. 
Devine irelevantă. Vânzările de armament se prăbușesc, iar indivizi ca Jens 
Stoltenberg sau Lloyd Austin apar doar la știrile cu bunici care își cresc nepoții. 


Mobilizarea instituțiilor de forță din România pentru îndeplinirea obiectivului lui 
lohannis ar avea sens doar într-un singur caz. Doar dacă președintele nostru ar fi 
primit asigurări ferme din partea lui Joe Biden că va obţine respectiva funcție. 
Altfel, toată tevatura sună a abuz de putere iresponsabil din partea unui 
politician mărunt, nesemnificativ - o biată marionetă afiată la cheremul 
Washington-ului și al Bruxelles-ului. 


Statul român va cheltui sume importante, poate chiar de ordinul milioanelor, în 
campania electorală a lui lohannis la șefia NATO. Se vor purta discuţii intense la 
nivel diplomatic cu celelalte 31 de state membre, se vor lansa promisiuni și 
monede de schimb capabile să încline balanţa. Până în prezent, niciun membru 
NATO nu și-a anunţat sprijinul clar în favoarea lui lohannis - un lucru cel puţin 
bizar, dat fiind optimismul infantil cu care președintele s-a aruncat în luptă. 


Nu au trecut nici trei săptămâni de când un oficial american a declarat, pentru 
Reuters, că "președintele Joe Biden sprijină puternic candidatura 
premierului Rutte la funcția de secretar general al NATO”. Franța, Germania și 
Marea Britanie și-au exprimat, de asemenea, simpatia pentru Mark Rutte. lar 
ambasadorul SUA la București, Kathleen Kavalec, s-a mărginit să afirme că 
"Statele Unite au cel mai înalt respect pentru președintele lohannis”. Un 
mod politicos de a-i spune să stea în banca lui. Să-și vadă de lungul nasului. 


Lipsa unui sprijin ferm din partea Washington-ului duce în derizoriu efortul imens 
al întregului aparat de stat de la București de a-i face lobby președintelui. Mai 
mult, complică lucrurile la nivelul percepţiei publicului față de NATO. 


De altfel, cel mai important cotidian din Germania a subliniat că neașteptata 
candidatură a lui lohannis (lansată imediat după ce SUA, Marea Britanie, Franţa 
și Germania și-au ales favoritul) nu face decât să "divizeze alianţa”. Să provoace 
discuții inutile despre "dreptul statelor central și est-europene” de a căpăta cea 
mai înaltă poziţie din organigramă - dar și cea mai lipsită de puteri reale. O 
poziţie exclusiv de imagine pe persoană fizică. În fond, câţi știu că Stoltenberg e 
norvegian? Și ce câștiguri au avut norvegienii din prestaţia de "showman” a 
conaționalului lor? 


Activiștii NAFO de pe reţelele sociale, dar și liderii-marionetă din occidentul 
civilizat, ar putea spune acum, pe bună dreptate, că lohannis și România îi fac 
jocul lui Putin. NATO are nevoie ca de aer de unitate, nu de disensiuni legate de 
persoana care va încasa câteva zeci de mii de euro lunar pentru o prestație pur 
actoricească. 


NATO trebuie să dovedească acum, mai mult ca niciodată, că este o alianţă 
indestructibilă, de tip monolit (un soi de PSD+PNL=LOVE), nu un ONG care face 
profit imens pe seama morților din Ucraina și, în subsidiar, le aruncă niște oase 
de ros unor politicieni lipsiţi total de coloană vertebrală. 


Dacă lohannis a intrat în competiţie ca să piardă cu zâmbetul pe buze, așa cum 
se prefigurează, atunci ar trebui să deconteze cheltuielile din propriul buzunar. Şi 
să revină la catedra de fizică din Sibiu, unde copiii îl așteaptă la meditații despre 
aruncarea grenadei și tragerile de noapte cu pistolul la ţinta 8 cu cercuri. 

